KOMISIJOS REGLAMENTAS (EB) Nr. 831/2006
2006 m. birželio 2 d.
iš dalies pakeičiantis Reglamentą (EB) Nr. 622/2003, nustatantį priemones bendriesiems pagrindiniams aviacijos saugumo standartams įgyvendinti
(Tekstas svarbus EEE)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 2002 m. gruodžio 16 d. Europos Parlamento ir Tarybos reglamentą (EB) Nr. 2320/2002, nustatantį civilinės aviacijos saugumo bendrąsias taisykles (1), ypač į jo 4 straipsnio 2 dalį,
kadangi:
(1)
Pagal Reglamentą (EB) Nr. 2320/2002 Komisija turi patvirtinti bendrųjų pagrindinių aviacijos saugumo standartų įdiegimo visoje Europos bendrijoje priemones. 2003 m. balandžio 4 d. Komisijos reglamentas (EB) Nr. 622/2003, nustatantis priemones bendriesiems pagrindiniams aviacijos saugumo standartams įgyvendinti (2), buvo pirmasis teisės aktas, kuriame nustatytos tokios priemonės.
(2)
Reikalingos bendrųjų pagrindinių standartų patikslinimo priemonės.
(3)
Įgyvendinant priemones, susijusias su oro linijų bendrovių medžiagų standartais, kroviniais, pasiuntinių pašto siuntomis ir skubiomis siuntomis, atsižvelgiant į sukauptą patirtį, Reglamento (EB) Nr. 622/2003 turinys turėtų būti persvarstytas.
(4)
Pagal 1992 m. spalio 12 d. Tarybos reglamente (EEB) Nr. 2913/92, nustatančiame Bendrijos muitinės kodeksą (3), numatytus atitinkamus saugos ir saugumo standartus, kurių būtina laikytis suteikiant įgaliotojo ekonominės veiklos vykdytojo statusą, atitinkama valstybės narės valdžios institucija turėtų atsižvelgti į muitinės pateiktą svarbią informaciją paskiriant, patvirtinant arba įtraukiant į sąrašą agentą kaip registruotąjį agentą.
(5)
Remiantis Reglamentu (EB) Nr. 2320/2002 ir siekiant užkirsti kelią neteisėtiems veiksmams, Reglamento (EB) Nr. 622/2003 priede nustatytos priemonės turėtų būti slaptos ir neturėtų būti skelbiamos. Ta pati taisyklė taikoma ir bet kokiam pakeitimų teisės aktui.
(6)
Todėl Reglamentą (EB) Nr. 622/2003 reikėtų atitinkamai iš dalies pakeisti.
(7)
Šiame reglamente numatytos priemonės atitinka Civilinės aviacijos saugumo komiteto nuomonę,
PRIĖMĖ ŠĮ REGLAMENTĄ:
1 straipsnis
Reglamento (EB) Nr. 622/2003 priedas iš dalies keičiamas taip, kaip nurodyta šio reglamento priede.
Dėl šio priedo slaptumo jam taikomas to reglamento 3 straipsnis.
2 straipsnis
Šis reglamentas įsigalioja 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2006 m. birželio 2 d.